Komisjoni määrus (EÜ) nr 214/96,

2. veebruar 1996,

teatavate kaupade klassifitseerimise kohta koondnomenklatuuris

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta, [1] viimati muudetud komisjoni määrusega (EÜ) nr 3009/95, [2] eriti selle artiklit 9,

ning arvestades, et:

nimetatud määrusele lisatud koondnomenklatuuri ühtse kohaldamise tagamiseks on vaja vastu võtta käesoleva määruse lisas osutatud kaupade klassifitseerimisega seotud meetmed;

määrusega (EMÜ) nr 2658/87 on kehtestatud koondnomenklatuuri tõlgendamise üldeeskirjad ja nimetatud eeskirju kohaldatakse ka teiste osaliselt või täielikult koondnomenklatuuril põhinevate või sellele alajaotisi lisavate nomenklatuuride suhtes, mis on kehtestatud ühenduse erisätetega kaubavahetusega seotud tariifsete või muude meetmete kohaldamiseks;

vastavalt nimetatud üldeeskirjadele tuleb käesolevale määrusele lisatud tabeli 1. veerus kirjeldatud kaubad 3. veerus esitatud põhjenduste alusel klassifitseerida 2. veerus näidatud CN-koodide alla;

on asjakohane, et siduva tariifiinformatsiooni saaja võib vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik, [3] muudetud komisjoni määrusega (EÜ) nr 2454/93 [4] artikli 12 lõike 6 sätetele kolme kuu jooksul jätkuvalt tugineda sellisele liikmesriikide tolliasutuste antud siduvale tariifiinformatsioonile kaupade klassifitseerimise kohta koondnomenklatuuris, mis ei vasta käesoleva määruse sätetele;

lisatud tabeli toote nr 1 kohta ei ole tolliseadustiku komitee tariifi- ja statistikanomenklatuuri osakond oma eesistuja määratud tähtaja jooksul arvamust esitanud;

käesoleva määrusega ettenähtud meetmed on lisatud tabeli toote nr 2 osas kooskõlas tolliseadustiku komitee tariifi- ja statistikanomenklatuuri osakonna arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisatud tabeli 1. veerus kirjeldatud kaubad klassifitseeritakse koondnomenklatuuris vastavate nimetatud tabeli 2. veerus näidatud CN-koodide alla.

Artikkel 2

Liikmesriigi tolli poolt väljastatud siduvale tariifiinformatsioonile, mis ei vasta käesoleva määruse sätetele, võib määruse (EMÜ) nr 2913/92 artikli 12 lõike 6 sätete alusel tugineda veel kolme kuu jooksul.

Artikkel 3

Käesolev määrus jõustub 21. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 2. veebruar 1996

Komisjoni nimel

komisjoni liige

Mario Monti

[1] EÜT L 256, 7.9.1987, lk 1.

[2] EÜT L 319, 31.12.1995, lk 1.

[3] EÜT L 302, 19.10.1992, lk 1.

[4] EÜT L 253, 11.10.1993, lk 1.

--------------------------------------------------

LISA

Kirjeldus | Klassifikatsioon (CN-kood) | Põhjendus |

1 | 2 | 3 |

1.Tükkideks lõigatud, kerge vanilli- ja alkoholilõhnaga vanillikuprad, mis sisaldavad keskmiselt 0,14 massiprotsenti vanilliini, 0,6 massiprotsenti suhkrut ja 8,6 massiprotsenti alkoholi.Toodet, millest vanilliin on alkoholi abil ekstraheeritud, kasutatakse toiduainetööstuses, näiteks jäätise tootmisel. | 09050000 | Klassifikatsioon määratakse kindlaks kaupade koondnomenklatuuri tõlgendamise üldeeskirjadega 1 ja 6 ning CN-koodi 09050000 sõnastusega. |

2.Toonikuna kasutamiseks ette nähtud ja jaemüügiks pakendatud valmistis joogitablettidena koos andmetega doosi ja koostise kohta.Iga kahegrammine tablett sisaldab: arginiinaspartaati: 1 g,abiaineid (sidrunhape, naatriumbikarbonaat, naatriumkarbonaat, naatriumdivesiniktsitraat, sahhariinnaatrium, oranžkollane (E 110 kolloidne ränidioksiid, lõhna- ja maitseaine): 1 g. | 21069092 | Klassifikatsioon määratakse kindlaks kaupade koondnomenklatuuri tõlgendamise üldeeskirjadega 1 ja 6, grupi 30 märkuse 1 punktiga a ning CN-koodide 2106, 210690 ja 21069092 sõnastusega. Toode on toidulisand (vt ka harmoneeritud süsteemi selgitavaid märkusi rubriigi 2106 kohta). |

--------------------------------------------------